|  |  |
| --- | --- |
|  |  |

**Vedtægter**

DUF – Dansk Ungdoms Fællesråd

**ARTIKEL I: NAVN**

**Paragraf 1**
Organisationens navn er: DANSK UNGDOMS FÆLLESRÅD (DUF)

**ARTIKEL II: FORMÅL**

**Paragraf 2**
DUF samler de landsdækkende, demokratiske børne- og ungdomsorganisationer i Danmark. DUF arbejder lokalt, nationalt og internationalt for at styrke børn og unges samfundsengagement og deltagelse i demokratiet og foreningslivet.

DUF vil være ungdommens stemme i samtalen om vores fælles udfordringer og arbejde for at nedbryde strukturelle barriere for ungdommens deltagelse i demokratiet. DUF skal arbejde for, at ungdommen opdrages og dannes i demokratiet, at ungdommen organiserer sig i demokratiske, frivillige og forpligtende fællesskaber og sikre bedst mulige vilkår for og udvikling af foreningslivet.

DUFs arbejde baseres på demokrati som livs- og styreform, og skal bidrage til et mangfoldigt og sammenhængende samfund med internationalt udsyn og ligestilling.

DUF ønsker at medvirke til at skabe demokratiske, fredelige, ligestillede og åbne samfund i Danmark og resten af verden.

**ARTIKEL III: MEDLEMSKAB OG OBSERVATØRSTATUS**

**Paragraf 3**
Stk. 1 Som medlemsorganisation kan optages enhver børne- eller ungdomsorganisation, eller en organisation med selvstændigt børne- eller ungdomsarbejde. Organisationen skal være landsdækkende og have en bæredygtig medlemsbase som understøtter organisationens levedygtighed lokalt og på landsplan. Ved landsdækkende forstås foreninger, der er opbygget af lokalforeninger, og lokalforeningerne er placeret mindst i 4 ud af 5 danske regioner, eller at foreningen har aktiviteter i 4 ud af 5 danske regioner. Samtidig skal mere end halvdelen af organisationens medlemmer være under 30 år. Organisationens arbejde skal være baseret på lokale aktiviteter. Organisationen skal i sit virke arbejde med idébestemte og/eller samfundsengagerende aktiviteter i overensstemmelse med DUFs formål og have en demokratisk opbygning, hvor medlemmerne selv vælger deres ledelse.

Stk. 2 Som observatørorganisation kan optages enhver børne- eller ungdomsorganisation eller organisation med selvstændigt børne- eller ungdomsarbejde som beskrevet i stk. 1, men som ikke opfylder kravet om lokalforeninger i 4 ud af 5 danske regioner.

Stk. 3 Delegeretmødet (jf. § 8) kan i særlige tilfælde, hvor særlige hensyn taler for det, dispensere fra betingelserne i stk. 1 om, at ungdomsarbejdet er landsomfattende.

**Paragraf 4**
Stk. 1 Optagelse af medlemsorganisationer foretages af delegeretmødet efter indstilling fra styrelsen (jf. § 3 og § 11).

Stk. 2 Midlertidig optagelse af observatørorganisationer kan foretages af styrelsen. Endelig optagelse af observatørorganisationer foretages af førstkommende delegeretmøde efter indstilling fra styrelsen (jf. § 3 og § 11).

Stk. 3 De organisationer, hvis medlemskab behandles på delegeretmødet, kan ikke deltage i afstemninger, før optagelse er sket, og før der er foretaget rettidig indbetaling af kontingent, hvorfor nyoptagne medlemsorganisationer først har stemmeret på det efterfølgende delegeretmøde.

**Paragraf 5**
Stk. 1 En medlemsorganisation har pligt til at oplyse DUF om væsentlige ændringer i organisationens virksomhed eller struktur, der kan drage medlemskabet i tvivl.

Stk. 2 Drages en organisations medlemskab eller observatørstatus i tvivl, skal sagen forelægges førstkommende delegeretmøde til afgørelse (jf. § 3 og § 6).

**Paragraf 6**
Delegeretmødet kan med 2/3 af de fremmødte delegeredes stemmer ekskludere en medlems- eller observatørorganisation. De fremmødte delegerede skal udgøre mindst 1/2 af de stemmeberettigede delegerede.

**Paragraf 7**
Enhver medlemsorganisation bevarer sin fulde og hele selvstændighed, og DUF kan ikke anfægte de enkelte medlemsorganisationers uafhængighed.

**ARTIKEL IV: DELEGERETMØDET**

**Paragraf 8**
Stk. 1 Delegeretmødet, der er DUFs øverste myndighed, er sammensat af medlemsorganisationernes delegerede (jf. stk. 5) samt styrelsens medlemmer.

Stk. 2 Observatørorganisationers deltagelse (jf. stk. 8) samt de delegeretmødevalgte revisorer er tale-, men ikke stemmeberettigede.

Stk. 3 En medlemsorganisation er kun berettiget til at deltage i delegeretmødet med stemmeberettigede delegerede, såfremt den har indbetalt kontingent til DUF for det regnskabsår, hvori delegeretmødet afholdes, i overensstemmelse med § 18, stk. 1, og ikke er i restance fra tidligere år.

Stk. 4 Medlemsorganisationer, der overvejende baserer sig på individuelt indmeldte medlemmer enten direkte i organisationen eller i foreninger, der vedtægtsmæssigt er indmeldt i denne medlemsorganisation, repræsenteres på delegeretmødet i forhold til de enkelte organisationers samlede medlemstal det foregående år.

Organisationer baseret på individuelt medlemskab er berettiget til et antal delegerede afhængigt af deres medlemstal:

Indtil 1000 medlemmer: 1 delegeret

1001- 2.000 medlemmer: 2 delegerede

2.001-4.000 medlemmer: 3 delegerede

4.001-7.000 medlemmer: 4 delegerede

7.001-10.000 medlemmer: 5 delegerede

10.001-15.000 medlemmer: 6 delegerede

15.001-20.000 medlemmer: 7 delegerede

20.001-25.000 medlemmer: 8 delegerede

25.001-35.000 medlemmer: 9 delegerede

35.001-45.000 medlemmer: 10 delegerede

45.001-60.000 medlemmer: 11 delegerede

60.001-85.000 medlemmer: 12 delegerede

85.001-110.000 medlemmer: 13 delegerede

110.001-145.000 medlemmer: 14 delegerede

145.001-190.000 medlemmer: 15 delegerede

190.001-250.000 medlemmer: 16 delegerede

flere end 250.000 medlemmer: 17 delegerede

Stk. 5 Medlemsorganisationer som overvejende er baseret på kollektivt indmeldte medlemmer repræsenteres på delegeretmødet i forhold til de enkelte organisationers tilsluttede grupper, skoler, elevråd eller lignende i det foregående år, således at organisationer med indtil 10 medlemmer er berettiget til 2 delegeret, organisationer med 11-20 medlemmer er berettiget til 3 delegerede, og organisationer med 21 eller flere medlemmer er berettiget til 4 delegerede.

Stk. 6 Medlemsorganisationer er i tillæg til deres tale- og stemmeberettigede delegerede endvidere berettiget til at deltage i delegeretmødet med indtil 2 deltagere med taleret, men uden stemmeret. Observatørorganisationer er berettiget til at deltage i delegeretmødet med indtil 2 deltagere (jf. stk. 3).

Stk. 7 Ved beregning af medlemstallet for en medlemsorganisation kan kun medregnes direkte indmeldte medlemmer samt medlemmer af foreninger/grupper, der vedtægtsmæssigt er indeholdt i den pågældende medlemsorganisation. Det er dog en forudsætning, at foreningen/gruppen, som er indeholdt i en medlemsorganisation, har samme hovedformål som denne, og at disse foreninger/grupper ikke selv er direkte medlem af DUF. Såfremt en forening/gruppe er indeholdt i flere medlemsorganisationer skal det for at undgå dobbeltregistrering og af hensyn til beregningen af antallet af delegerede afklares, hvor hovedtilhørsforholdet er i forhold til DUF (jf. stk. 5 og 6). I tvivlstilfælde er det den enkelte forening/gruppe, der afgør sit eget hovedtilhørsforhold.

**Paragraf 9**
Stk. 1 Ordinært delegeretmøde afholdes hvert år i november/december måned. Indkaldelse skal ske med mindst 8 ugers varsel.

Stk. 2 Forslag, der ønskes behandlet på delegeretmødet, skal være indsendt til DUF senest 5 uger inden mødets afholdelse. Dispensation fra disse frister kan kun gives af delegeretmødet.

Stk. 3 Opstilling af kandidater og suppleanter skal være indsendt 1 uge før mødets afholdelse.

Stk. 4 Dagsorden, beretning, budget, regnskab, forslag til politiske mål for DUFs arbejde og forslag til kontingent tilstilles medlems- og observatørorganisationer på styrelsens foranledning senest 4 uger inden mødet.

Stk. 5 Ændringsforslag til budget eller kontingent, samt ændringsforslag til vedtægtsændringsforslag der ønskes behandlet på delegeretmødet, skal være indsendt til DUF senest 2 uger inden mødets afholdelse. Dispensation fra disse frister kan kun gives af delegeretmødet.

Stk. 6 Udtalelser, der ønskes behandlet på delegeretmødet, skal være indsendt til DUF senest 1 uge inden mødets afholdelse. Dispensation fra denne frist kan kun gives af delegeretmødet. Ændringsforslag til udtalelser skal være indsendt til DUF inden mødets åbning. Disse må ikke ændre intentionen i den oprindelige udtalelse.

Stk. 7 Ændringsforslag til ændringsforslag vedrørende budget, kontingent og forslag til politisk mål skal være sekretariatet i hænde inden mødets åbning.

Stk. 8 Valgperioder er 2-årige. Ordinært valg afholdes i ulige år.

Stk. 9 Styrelsen har 4 år efter delegeretmødets vedtagelse af udtalelser, forslag mulighed for at forkaste eller ændre delegeretmødets vedtagelse. Styrelsens beslutning kræver 2/3 flertal i styrelsen.

**Paragraf 10**
Stk. 1 Ekstraordinært delegeretmøde indkaldes, såfremt styrelsen træffer beslutning eller en tredjedel af medlemsorganisationerne skriftligt fremsætter begæring herom med angivelse af dagsorden. Delegeretmødet afholdes senest 4 uger efter begæringens modtagelse.

Stk. 2 Indkaldelse og dagsorden skal på styrelsens foranledning tilstilles medlems- og observatørorganisationer senest 3 uger før mødet.

**Paragraf 11**
Beslutningerne på delegeretmødet afgøres ved simpelt flertal, hvor ikke særlige regler er fastsat i vedtægterne. Afstemning foretages skriftligt, såfremt 2 delegerede fremsætter ønske herom. Der foretages skriftlig afstemning i henhold til § 13, såfremt der er opstillet flere kandidater end det er påkrævet.

**Paragraf 12**
Stk. 1 På det ordinære delegeretmøde aflægger formanden/-kvinden/-personen under ansvar for styrelsen en mundtlig beretning, der supplerer styrelsens skriftlige beretning.

Stk. 2

Dagsorden til ordinært delegeretmøde skal som minimum indeholde følgende:

1. Vedtagelse af forretningsorden
2. Valg af dirigenter
3. Valg af stemmetællere
4. Beretning og godkendelse af denne
5. Vedtagelse af politiske mål for DUFs arbejde (i lige år)
6. Forslag til udtalelser
7. Indkomne forslag
8. Godkendelse af regnskab
9. Fastlæggelse af kontingent for næste år
10. Vedtagelse af budget for næste år
11. Evt.

**ARTIKEL V: STYRELSEN**

**Paragraf 13**
Stk. 1 Styrelsen består af:

a) DUFs formand/-kvinde/-person
b) DUFs næstformand/-kvinde/-person

c) Tre medlemmer af forretningsudvalget (jf. § 14)
d) 14 almindelige medlemmer.

Valgene sker for 2 år ad gangen. De under a), b), c) og d) nævnte, der skal repræsentere hver sin medlemsorganisation, vælges sammen med hver sin på forhånd udpegede personlige styrelsessuppleant fra samme medlemsorganisation. Suppleanterne for formand/-kvinde/-person og næstformand/-kvinde/-person samt forretningsudvalget er dog kun suppleanter til styrelsen og indtræder ikke på de nævnte poster og udtræder af styrelsen igen, når der har været nyvalg til posterne.

Stk. 2 Ved valg af formand/-kvinde/-person og næstformand/-kvinde/-person kræves simpelt absolut flertal af de givne stemmer. Såfremt ingen af de opstillede kandidater opnår valg, gennemføres en 2. valgrunde mellem de to kandidater, der fik flest stemmer i 1. runde. Ved stemmelighed foretages lodtrækning.

Stk. 3 Ved valg under pkt. c) er stemmesedlerne kun gyldige, for såvidt de indeholder navnene på det antal kandidater, der skal vælges det antal kandidater, der skal vælges.

Ved valg under pkt. d) er stemmesedlerne kun gyldige, for så vidt de indeholder navnene på 10 af de opstillede kandidater. Ved stemmelighed mellem 2 eller flere kandidater, gennemføres en 2. valgrunde mellem de kandidater, der har opnået lige mange stemmer. I denne valgrunde skal stemmesedlerne for at være gyldige indeholde et antal navne svarende til det antal pladser, der mangler at besættes. Ved forsat stemmelighed foretages lodtrækning.

Stk. 4 En kandidat har ved opstilling mulighed for at tilkendegive, hvilke af de i § 13. stk. 1 nævnte poster vedkommende ønsker at stille op til.

Stk. 5 Såfremt såvel styrelsesmedlem som suppleant ophører med at repræsentere sin medlemsorganisation, jf. § 13, stk. 1 eller udtræder, kan der på det førstkommende delegeretmøde foretages suppleringsvalg, hvortil alle repræsentanter fra organisationer, der ikke i forvejen er repræsenteret i styrelsen, er opstillingsberettigede. Såfremt formands/-kvinde/-person eller næstformands/-kvinde/-person posten eller poster til forretningsudvalget bliver ledig, nybesættes denne post ved det førstkommende delegeretmøde. I den mellemliggende periode konstituerer styrelsen sig selv.

Stk. 6 Såfremt en formand/-kvinde/-person, næstformand/-kvinde/-person eller et medlem af forretningsudvalget træder tilbage fra sin post men ønsker at fortsætte som almindeligt styrelsesmedlem, konstituerer styrelsen sig selv på ny frem til førstkommende delegeretmøde jf. § 13 stk. 4.

**Paragraf 14**
Stk. 1 Styrelsen er øverste beslutningsberettigede organ mellem delegeretmøderne.

Stk. 2 Forretningsudvalget leder, under ansvar for styrelsen, DUFs daglige arbejde mellem styrelsesmøderne, følger sekretariatets arbejde og forbereder styrelsesmøderne.

Stk. 3 Styrelsen nedsætter relevante bevillingsudvalg og kan endvidere nedsætte arbejdsgrupper mv. efter behov.

Stk. 4 Styrelsen fastsætter ved en forretningsorden de nærmere regler for styrelsens og udvalgenes arbejde.

**ARTIKEL VI: TEGNINGSRET**

**Paragraf 15**
DUF tegnes af forretningsudvalget. Forretningsudvalget kan meddele fuldmagt.

**ARTIKEL VII: SEKRETARIATET**

**Paragraf 16**
Sekretariatets hjemsted fastsættes af styrelsen.

**Paragraf 17**
Forretningsudvalget ansætter og afskediger sekretariatets lønnede personale. Forretningsudvalget kan uddelegere denne kompetence til sekretariatets daglige ledelse.

**ARTIKEL VIII: ØKONOMI**

**Paragraf 18**
Stk. 1 Kontingent forfalder hvert år til betaling pr. 1. januar. Hvis kontingentet ikke er betalt inden 1. april, bortfalder alle demokratiske rettigheder vedrørende delegeretmøde samme år.

Stk. 2 Delegeretmødet fastsætter et gebyr for observatørorganisationerne.

**Paragraf 19**
Styrelsen skal årligt over for delegeretmødet aflægge driftsregnskab og opgøre status. Regnskabet følger finansåret. DUFs årsregnskab skal revideres af en af styrelsen valgt uafhængig statsautoriseret revisor. Hvert år vælger delegeretmødet for 2 år en delegeretmødevalgt revisor fra medlemsorganisationerne. Hvert år vælges en revisorsuppleant for de delegeretmødevalgte revisorer. Ved valg af delegeretmødevalgt revisor og revisorsuppleant kræves simpelt absolut flertal af de afgivne stemmer. Såfremt ingen af de opstillede kandidater opnår valg, gennemføres en 2. valgrunde mellem de to kandidater, der fik flest stemmer i 1. runde. Ved stemmelighed foretages lodtrækning.

**ARTIKEL IX: VEDTÆGTSÆNDRINGER**

**Paragraf 20**
Stk. 1 Forslag til ændringer i DUFs vedtægter kan fremsættes af medlemsorganisationerne eller styrelsen. De af medlemsorganisationerne fremsatte forslag, der ønskes behandlet på førstkommende ordinære delegeretmøde, skal være sekretariatet i hænde senest 5 uger før mødets afholdelse. Forslag til vedtægtsændringer skal ved styrelsens foranstaltning være afsendt til medlemsorganisationerne senest 4 uger før delegeretmødets afholdelse. Ændringsforslag til vedtægtsændringsforslag skal være sekretariatet i hænde senest 2 uger før mødets afholdelse (jf. § 9 stk. 6).

Stk. 2 Forslag til vedtægtsændringer, der skal behandles på et ekstraordinært delegeretmøde, udsendes med den i § 10, stk. 2, angivne frist.

Stk. 3 Vedtægtsændringer kan foretages på et delegeretmøde med 2/3 af de fremmødte delegeredes stemmer.

Stk. 4 Ændringer af vedtægterne træder i kraft ved afslutningen af det delegeretmøde, hvor de besluttes, hvis ikke andet fremgår af forslaget.

**ARTIKEL X: OPLØSNING AF DUF**

**Paragraf 21**
DUF kan opløses efter regler for vedtægtsændringer (jf. § 21), dog skal det vedtages på 2 på hinanden følgende delegeretmøder med mindst 3 ugers mellemrum. DUFs formue skal i tilfælde af opløsning anvendes i overensstemmelse med de i § 2 fastsatte formål eller til andre almennyttige formål. Beslutning om den konkrete anvendelse af formuen træffes på det afsluttende delegeretmøde.
\_\_\_\_\_\_\_\_\_\_\_\_\_

2-årige valgperioder er trådt i kraft i 1985, hvorefter valg finder sted på delegeretmøder i ulige år.

Ovenstående vedtægter blev vedtaget på DUFs ordinære rådsmøde den 19. maj 1957 og senest revideret på det ordinære delegeretmøde den 7. december 2024.